Foto: Dubrovački dnevnik

DUBROVAČKA biskupija osnivač je čitavog niza tvrtki koje su umiješane u milijunske transakcije, otkriva Dubrovački dnevnik

Glavni poslovni partner Dubrovačke biskupije je Midia Grupa, švicarska firma najpoznatija po izgradnji javne garaže u Dubrovniku. Radi se o aferi koja je Dubrovnik potresala za vrijeme bivše gradonačelnice Dubravke Šuice, a koja i dalje stvara probleme u gradskom proračunu.

Dubrovačka biskupija na inicijativu Želimira Puljića, današnjeg zadarskog nadbiskupa i bivšeg dubrovačkog biskupa, osnovala je čitav niz firmi. Osim tvrtke Benfortuna, koja se u medijima već pojavljivala, biskupija je osnovala i firme Pokora, Biozon, Biozon Media Vita, Poliklinika Vita Med, Imprimis Adria i Otok.

Također, prema pisanju Dubrovačkog dnevnika, biskupija je povezana i s firmama Imprimis Investments te Orandum Savjetovanje. Posebno je zanimljivo, piše Dubrovački dnevnik, promatrati poslovanje tvrtki Biozon i Biozon Media Vita, čiji je osnivač tvrtka Pokora d.o.o.

Ove dvije firme otišle su u stečaj, te su ugašene. Ne zna se, međutim, gdje je nestao novac kojim su firme raspolagalo, kao ni zašto su otišle u stečaj. Radi se o firmama koje su imale temeljni kapital veći od 20 milijuna kuna. Stečajna upraviteljica Jasna Brajdić na ova pitanja nije željela dati odgovore. Poručila je tek da to nisu podaci za javnost.

Svi biskupijini ljudi

Među ljudima koji aktivno sudjeluju u poslovanju firmi Dubrovačke biskupije su bivši policajac, a sada glavni poslovni operativac biskupije Tihomir Oreč, šef hrvatskog ogranka Midia grupe Petar Thur, direktor zagrebačkog Eko Taksija i bivši menadžer PBZ-a Mislav Munivrana, varaždinski odvjetnik Oleg Uskoković, ravnatelj dubrovačke Klasične gimnazije i višegodišnji ekonom Biskupije don Bernardo Pleše te kontroverzni fizičar Davor Pavuna.

Zanimljivo je istaknuti da je tvrtka Pokora osnovana 2005. godine, iste godine kada je i krenula kontroverzna investicija u javnu garažu. Šuica je tada s Midia grupom potpisala ugovor prema kojem je Grad Dubrovnik dužan pokriti sve gubitke, dok bi se dobici dijelili popola.

Tekst se nastavlja ispod oglasa

Radi se o poslu teškom oko 17 milijuna eura, kojeg je sadašnji gradonačelnik Dubrovnika Andro Vlahušić u više navrata opisivao kao izuzetno štetnog. Aferu je istraživao i Uskok, ali pravni epilog nikad nismo dočekali.

Kredit za gradnju garaže stigao je upravo od PBZ-a, u kojem je spomenuti Munivrana od 2008. do kraja 2012. bio šef Odjela za financije. Istovremeno je s direktorom Midia grupe Thurom zajedno djelovao kroz jednu od firmi Dubrovačke biskupije.

Veze sa Sanaderovim HDZ-om

Dubrovački dnevnik dalje navodi da je posredstvom biskupije Miomiru Žužulu omogućeno otvaranje privatnog sveučilišta u Dubrovniku. Prostore za sveučilište Žužul je dobio upravo od Dubrovačke biskupije.

Žužul i nadbiskup Puljić navodno su prijatelji, a blizak Žužulu, prema navodima Dubrovačkog dnevnika, je i Petar Thur iz Midia grupe. Thur i Žužul navodno se poznaju još od osnutka Leadership Foruma, kojeg je osnovao upravo bivši Sanaderov ministar vanjskih poslova Žužul, a u kojem je Thur bio jedan od glavnih predstavnika.

Izgradnja javne garaže u Dubrovniku nije bio jedini projekt koji je Midia Grupa vodila u Hrvatskoj. Pompozno najavljivani Biotehnološki park u Varaždinu još uvijek nije zgotovljen, a mnogi se repovi vuku i u toj investiciji. Konzultantske usluge za varaždinsku investiciju vodila je bivša ravnateljica Instituta Ruđer Bošković, Danica Ramljak, koju je na to mjesto postavila Sanaderova Vlada. Na Institutu Ruđer Bošković česti je gost fizičar Davor Pavuna koji tamo drži predavanja.

Pavuna je često predavanja držao i u Dubrovniku, upravo na poziv Dubrovačke biskupije. Nedavno je tako aktivno sudjelovao u kampanji oko referenduma o obitelji, gdje je pozivao birače da zaokruže "za". Također, uoči zadnjih lokalnih izbora agitirao je za HDZ-ovog kandidata Tea Andrića.

Za potpuno razumijevanje nabrojanih poslovnih odnosa bitno je znati i da je Dubrovačka biskupija 2007. godine upravo od Midia grupe uzela kredit od 16 milijuna eura. Zbog tog su kredita založili prostor samostana Sv. Klare, koji se nalazi unutar dubrovačkih zidina.